
 Essalamu alejkum.  

Ja imam jedno pitanje a vezano je za post u mjesecu ramazanu vezano za moj posao.  

Ja sam fudbaler i igram profesionalno fudbal na visokom nivou već od svoje 19.godine.  

Hvala Allahu pa mi je dao sansu i mogućnost da od neceg sto volim zaradjujem sebi i svojoj porodici za opskrbu.  

Svaki mjesec Ramazan dosad sam elhamdulillah postio i pored svih treninga i utakmica, istina, ne sve dane ali sve dane koji su bili laksi treninzi (jedan trening na dan) i naravno sve slobodne dane sam hvala Allahu izdrzao. Mnogo je veliki pritisak s klubske strane da igrači unose hranu i piće u sebe pred utakmice, jer klub ulaže velika sredstva da se pobjedjuje i naravno da klub želi da posluje dobro, ali eto ja sam deklarisao dane za koje ja smatram da cu postiti da nemaju pravo da mi nista prigovaraju. Znam da im nije to po volji ali tako je. Moram priznati da dane koje sam postio i trenirao naporno su bili stvarno naporni, i molio sam Allaha da mi da snage da mi tijelo izdrži samo da se ne bi povrijedio i da ostanem zdrav.Jer treninzi koje imamo se teško podnose kad u sebe unosiš velike količine hrane i pića a da ne pričam o tome kad ne unesem nista.  

Volio bi znati vase mišljenje o ovome, koliko sam dužan, sta sam dužan postiti kad nastupi mubarek mjesec Ramazan. Unaprijed hvala. Essalamu alejkum.


* 
* 
* 
* 
* 
* 
* 

 

POST PROFESIONALNOG FUDBALERA
=============================

 

Alejkumusselam ve rahmetullahi ve berekatuhu.


Post mjeseca Ramazana kao jedan od ruknova (temelja) islama je stroga vjerska dužnost svakog pametnog i punoljetnog muslimana. Kaže Uzvišeni: “O vjernici! Propisuje vam se post, kao što je propisan onima prije vas, da biste se grijeha klonili” (El-Bekare, 183). Takođe, u drugom ajetu: “Ko od vas u tom mjesecu bude kod kuće, neka ga u postu provede”.


Kaže Allahov Poslanik, sallallahu alejhi ve sellem, u hadisu kojeg bilježe Buharija i Muslim u svojim Sahihima od Abdullaha ibn Omera, radijallahu anhu: “Islam je izgrađen na pet stvari…postu Ramazana”.


Data je olakšica za pet skupina ljudi da ne poste mjesec Ramazan, s tim da te iste dane moraju ili napostiti dan za dan, ili napostiti i za svaki dan nahraniti siromaha, ili samo nahraniti za svaki dan siromaha. Te skupine ljudi su: putnici, bolesnici, dojilje, trudnice i starci (starice).


Argumenti da je ovim vrstama ljudi data olakšica su ajeti: “O vjernici! Propisuje vam se post, kao što je propisan onima prije vas, da biste se grijeha klonili, i to neznatan broj dana; a onome od vas koji bude bolestan ili na putu – isti broj drugih dana. Onima koji ga jedva podnose – otkup je da jednog siromaha nahrane” (El-Bekara, 183-184), “Ko od vas u tom mjesecu bude kod kuće, neka ga u postu provede, a ko se razboli ili se na putu zadesi, neka isti broj dana naposti – Allah želi da vam olakša, a ne da poteškoće imate” (El-Bekare, 185). U ajetu riječi “Onima koji ga jedva podnose” se odnose na dojilje, trudnice i starci (starice).


A ženama u stanju hajza i nifasa je zabranjeno da poste s tim da su dužne da naposte te dane.


Argument za to je hadis mutefekun alejhi od Aiše, radijallahu anha, u kojem ona kaže: “Bilo nam je naređeno da napostimo propuštene dane Ramazana (zbog hajza i nifasa), i nije nam naređeno da naklanjavamo propuštene namaze”.


U izuzetke obaveze posta ne ulaze ni osobe koje rade težak fizički rad, poput onih koji rade u rudnicima, građevini i slično. Nego su i oni obavezni da zaposte svaki dan a kada dođu u stanje da više ne mogu izdržati od gladi i žeđi dozvoljeno im je da pojedu i popiju onoliko koliko je dovoljno do iftara, a zatim da nastave sa postom do iftara. A nakon Ramazana obavezni su napostiti svaki dan u kojem su se omrsili.


Prema tome, treninzi i igranje utakmica nisu olakšica zbog koje je dozvoljeno nepostiti određene dane Ramazana. Dane koje nisi postio zbog teških treninga trebaš napostiti ako nisi znao da ih nisi smio izostaviti, a ako si znao trebaš učiniti prvo tevbu pa ih onda napostiti. Ve billahi tevfik.


Na pitanje odgovorio dr. Zijad Ljakić – zijad-ljakic.com


